The Duchess of Malfi
The Duchess of Malfi (titulus Anglicus, scilicet "Ducissa Amalphitana") est tragoedia ab Ioanne Webster anno fere 1613 scripta. Anno aut eodem aut insequenti a Servis Regiis (The King's Servants) acta est. De eadem fabula ludum conscripsit Lupus de Vega (El mayordomo de la duquesa de Amalfi). Bertoldus Brecht et W. H. Auden novam recensionem ludi Websteriani paraverunt Novi Eboraci annis fere 1943/1946 pro actrice Elisabetha Bergner, sed malo successu. Historia ludi scaenici e fabula sexta et vigesima dempta est libri primi Novellarum Matthaei Bandello. Ille sub titulo "Il signor Antonio Bologna sposa la duchessa di Malfi e tutti dui sono ammazzati" mythistoriam (sed potius historiam veram) narravit ducissae Amalphitanae Ioannae de Aragonia, sororis cardinalis Ludovicus de Aragonia. Illa cum marito et filiis, si fontibus credere licet, iussu fratris anno 1510 necata est.